КОМИ РЕСПУБЛИКАСА ЮРАЛЫСЬЛÖН ИНДÖД

**Коми Республикаын гражданаöс видзан мероприятиеяс нуöдысь комитет йылысь**

Шуа:

1. Вынсьöдны Коми Республикаын гражданаöс видзан мероприятиеяс нуöдысь комитет йылысь положение содтöдын индöм серти.

2. Тайö Индöдыс вынсялö сійöс кырымалан лунсянь.

Коми Республикаса Юралысь В.Гайзер

Сыктывкар

2011 вося косму тöлысь 14 лун

49 №

ВЫНСЬÖДÖМА

Коми Республикаса Юралысьлöн

2011 во косму тöлысь 14 лунся 49 №-а Индöдöн

(содтöд)

Коми Республикаын гражданаöс видзан мероприятиеяс нуöдысь комитет йылысь

**ПОЛОЖЕНИЕ**

**I. Панас**

1. Коми Республикаын гражданаöс видзан мероприятиеяс нуöдысь комитет (водзö – Комитет) лоö Коми Республикаса олöмö пöртысь власьт органöн, коді дасьтö да збыльмöдö государственнöй политика, нормативно-правовöя веськöдлö природнöй да техногеннöй сяма виччысьтöм лоöмторъясысь йöзöс да мутасъясöс видзан юкöнын (водзö – виччысьтöм лоöмторъяс), видзöдö пöжарысь видзчысьöм бöрся, а сідзжö лоö Коми Республикаса олöмö пöртысь власьт уполномочитöм органöн, коді радиоактивнöй веществояслы да радиоактивнöй колясъяслы государствосянь учёт нуöдан да контролируйтан система серти нуöдö учёт Коми Республика мутасын радиоактивнöй веществояс да радиоактивнöй колясъяс кузя да видзöдö та бöрся.

2. Комитет аслас уджын мыджсьö Россия Федерацияса Оланподув да Коми Республикаса Оланподув, федеральнöй оланпасъяс да Коми Республикаса оланпасъяс, Россия Федерацияса да Коми Республикаса мукöд нормативнöй правовöй акт, а сідзжö тайö Положение вылö.

3. Комитет уджалö кыдзи ачыс веськыда, сідзи и öтув федеральнöй олöмö пöртысь власьт органъяскöд, Коми Республикаса государственнöй органъяскöд, меставывса асвеськöдлан органъяскöд, общественнöй öтувъяскöд да мукöд организациякöд.

4. Комитетлöн инпас – Сыктывкар.

**II. Уджмогъяс, могъяс**

5. Комитет сылы урчитöм уджын збыльмöдö татшöм уджмогъяс, могъяс:

1) урчитöм пöрадок серти лöсьöдö да сетö войтырöс доръян, виччысьтöм лоöмторъясысь олысьясöс да мутасъяс видзан, пöжарысь видзчысьöмöн могмöдан юкöнын могъяс збыльмöдöм кузя вöзйöмъяс Коми Республикаса Юралысьлы, Коми Республикаса Правительстволы видлалöм вылö;

2) виччысьтöм лоöмторъяс дырйи да военнöй кадö лöсьöдö Коми Республикаса йöзöс эвакуируйтан план, збыльмöдö сiйöс да быд во стöчмöдö;

3) урчитöм пöрадок серти индö, кутшöм да мый йылысь документъяс подулалöны корана сьöмсö, да нуöдö сетöм документъяслы экспертиза сы могысь, медым Коми Республикаса Правительство примитiс Виччысьтöм лоöмторъясысь да неминучаысь öлöдöм да колясъяс бырöдöм кузя Коми Республикаса Правительстволöн резервнöй фондысь сьöм сетöм йылысь решение;

4) аслас уджмогъяс серти котыртö да видзöдö сы бöрся, кыдзи Коми Республика мутасын виччысьтöм лоöмторъясысь колясъяс бырöдöм вылö материальнöй ресурсъяслысь республиканскöй резервсö видзöны, наöн вöдитчöны да бöр бергöдöны;

5) организационно-техническöя могмöдö виччысьтöм лоöмторъясысь öлöдöм да сiйöс бырöдöм да пöжарысь видзчысьöмöн могмöдöм кузя Коми Республикаса Правительстволöн комиссиялысь да Республиканскöй эвакуационнöй комиссиялысь уджсö;

6) котыртö Коми Республикаын терроризмлы паныд удж нуöдысь комиссиялысь (Комиссияса аппаратлысь) уджсö да могмöдö сiйöс материально-техническöя;

7) збыльмöдö лöсялана веськöдлан юкöнын (сфераын) Коми Республикаса государственнöй учреждениеясса учредительлысь могъяс да уджмогъяс;

8) урчитöм пöрадок серти збыльмöдö Коми Республикаса республиканскöй бюджетысь сiйö сьöмсö, мый индöма Комитет да лöсялана веськöдлан юкöнын (сфераын) Коми Республикаса государственнöй учреждениеяс видзöм вылö да Комитетлы сетöм могъяс збыльмöдöм вылö, медшöр сьöм юклысьлысь да сьöм босьтысьлысь могъяс;

9) урчитöм пöрадок серти Комитетлысь уджсö могмöдöм вылö нуöдö вузöс нуöм, уджъяс вöчöм да услугаяс сетöм вылö заказъяс иналöм кузя государственнöй заказчиклысь удж;

10) урчитöм пöрадок серти Коми Республикаса государственнöй гражданскöй служащöйясöс, кодъяс уджалöны Комитетын Коми Республикаса государственнöй гражданскöй службаса чинъясын, выльысь велöдöны, налысь квалификациясö кыпöдöны да найöс стажируйтöны;

11) урчитöм пöрадок серти видзö государственнöй гусятор кутысь юöръяс да видзö юöрсö техника боксянь;

12) збыльмöдö Комитетын войтырöс дорйöм кузя мероприятиеяс Коми Республикаын войтырöс доръян удж котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во йирым тöлысь 13 лунся 97 №-а Индöдöн;

13) лöсьöдö да збыльмöдö Комитетын пöжарысь видзчысян удж;

14) урчитöм пöрадок серти примитö Комитетлöн компетенцияö пырысь юалöмъяс кузя гражданаöс, ас кадö видлалö гражданалысь шыöдчöмъяссö, примитö на серти решениеяс да мöдöдö шыöдчысьяслы вочакывъяссö законодательствоöн индöм кадколастö;

15) Россия Федерацияса законодательство серти Комитетлöн уджын артмöм архив документъяссö комплектуйтö, видзö, нуöдö налы учёт да наöн вöдитчö;

16) пöртö олöмö Коми Республика мутасын удж видзан юкöнын государственнöй политикалысь медшöр туйвизьяс «Удж видзан юкöнын öткымын юалöм йылысь» Коми Республикаса Правительстволöн 2008 во январ 29 лунся 16 №-а шуöмын индöм компетенцияын;

17) котыртö да могмöдö Комитетын мобилизационнöй дасьлун да мобилизация, координируйтö да видзöдö, кыдзи лöсялана веськöдлан юкöнын (сфераын) организацияяс нуöдöны мобилизационнöй дасьлун кузя мероприятиеяссö;

18) аслас компетенцияын Коми Республика мутасын котыртö да нуöдö терроризмысь да экстремизмысь öлöдöм кузя, Коми Республикаын терроризмлы паныд комиссиялöн решение серти налысь колясъяссö мый вермана бырöдöм кузя мероприятиеяс;

19) урчитöм пöрадок серти котыртö да (либö) участвуйтö Комитетлöн компетенцияö пырысь юалöмъяс кузя конгрессъясын, конференцияясын, семинаръясын, выставкаясын да мукöд мероприятиеын;

20) урчитöм пöрадок серти лöсьöдö да нуöдö Коми Республикалысь радиационно-гигиеническöй паспорт;

21) Коми Республика мутасын радиоактивнöй веществояс да радиоактивнöй колясъяс босьтö государствосянь учётö да видзöдö радиоактивнöй веществояс да радиоактивнöй колясъяс государствосянь учётö босьтан да видзöдан система серти;

22) Россия Федерацияса законодательство да Коми Республикаса законодательство серти вöчö мукöд мог.

6. Комитет урчитöм уджын уджмогъяс олöмö пöртöм могысь вермö:

1) урчитöм пöрадок серти корны да босьтны Коми Республикаса государственнöй власьт органъяссянь, Коми Республикаса государственнöй органъяссянь, меставывса асвеськöдлан органъяссянь да организацияяссянь Комитетлöн компетенцияö пырысь могъяс збыльмöдöм вылö юöръяс, колана материалъяс да документъяс;

2) сёрнитчöм подув вылын корны организацияясöс сы могысь, медым нуöдны войтырöс доръян, виччысьтöм лоöмторъясысь олысьясöс да мутасъяс видзан, пöжарысь видзчысьöмöн могмöдан юкöнын Коми Республикалысь уджмогъясöн могмöдан юалöмъяс кузя туялöмъяс;

3) урчитöм пöрадок серти участвуйтны виччысьтöм лоöмторлысь помкаяссö туялöмын.

**III. Удж нуöдан пöрадок, организационнöй тэчас**

7. Комитетöн веськöдлö Комитетса веськöдлысь, кодöс индö чинö да мездö чинысь Коми Республикаса Юралысь.

Комитетса веськöдлысь ачыс кывкутö Комитет вылö сетöм уджмогъяс збыльмöдöмысь да урчитöм удж юкöнын государственнöй политика олöмö пöртöмысь.

Комитетса веськöдлысьлöн эм öти вежысь, кодöс индöны чинö да мездöны чинысь Россия Федерацияса законодательствоöн да Коми Республикаса законодательствоöн урчитöм пöрадок серти.

Комитетса веськöдлысьöс вежысь Комитет нимсянь уджалö эсканпастöг да веськöдлысьöн индöм правояс да могъяс серти.

Кор Комитетса веськöдлысь недыр абу, сылысь могъяссö збыльмöдö Комитетса веськöдлысьöс вежысь, а кор абу Комитетса веськöдлысьöс вежысь – Комитетса веськöдлысьлöн решение серти Комитетлöн тэчас юкöдувса начальникъяс пиысь öти.

Кор эм Комитетса веськöдлысьлöн прöст чин, Комитетса веськöдлысьлысь могъяс индöм йылысь решение примитö Коми Республикаса Юралысь.

8. Комитетлысь медыджыд штат лыдсö индö Коми Республикаса Правительство.

Комитетлöн тэчас юкöдувъясöн лоöны юкöнъяс уджын татшöм медшöр туйвизьяс серти:

1) сьöм да материальнöй ресурсъяс серти юалöмъяс;

2) организационнöй, правовöй да кадрöвöй удж кузя юалöмъяс;

3) войтырöс дорйöм кузя юалöмъяс.

9. Комитетса веськöдлысь:

1) Комитетса уджöн веськöдлö öтнас да ачыс кывкутö Комитетлы сетöм могъяс да удж збыльмöдöм вöсна;

2) эсканпастöг Комитет нимсянь уджалö государственнöй власьт органъяскöд, меставывса асвеськöдлан органъяскöд да организацияяскöд, ёрдын, сетö эсканпасъяс, восьтö банкъясын Комитетлысь тшöтъяс, вöчö сделкаяс да мукöд юридическöй удж, мый урчитöма законодательствоын.

3) Комитетлöн компетенцияын йöзöдö правовöй актъяс (тшöктöдъяс, тшöктöмъяс, инструкцияяс), а сiдзжö методическöй индöдъяс да гöгöрвоöдöмъяс, видзöдö найöс збыльмöдöм бöрся;

4) вынсьöдö Комитетлысь штатнöй расписание да бюджетнöй смета медыджыд штат лыд да бюджетнöй ассигнованиеяс индöм мында, мый урчитöма лöсялана финансöвöй во вылö Коми Республикаса республиканскöй бюджетын.

5) урчитöм пöрадок серти вынсьöдö Комитетлöн тэчас юкöдувъяс йылысь положениеяс, а сiдзжö Комитетса уджалысьяслöн чина регламентъяс;

6) индö аслас вежысьлысь могъяссö;

7) урчитöм пöрадок серти Комитетлöн компетенцияö пырысь юалöмъяс кузя пыртö Коми Республикаса оланпас балаяс да мукöд правовöй акт;

8) индö чинö (примитö удж вылö) да мездö чинысь (мездö удж вылысь) Комитетса уджалысьясöс;

9) законодательстволöн нормаяс серти решайтö, Комитетса уджалысьяс пиысь кодöс ошкыны да кодöс дисциплинарнöя мыждыны;

10) урчитöм пöрадок серти сетö Комитетса бур уджалысьясöс Россия Федерацияса, Коми Республикаса государственнöй наградаясöн ошкöм йылысь вöзйöмъяс;

11) урчитöм пöрадок серти мöдöдö Комитетса уджалысьясöс служебнöй командировкаясö;

12) законодательство серти вöдитчö Комитетлöн сьöмöн да материальнöй ресурсъясöн;

13) государственнöй гражданскöй служба йылысь Россия Федерацияса законодательство да Коми Республикаса законодательство серти решайтö юалöмъяс, кутшöмъяс йитчöмаöсь Комитетын государственнöй гражданскöй службакöд;

14) вынсьöдö Комитетлысь удж регламентсö;

15) Россия Федерацияса законодательство да Коми Республикаса законодательство серти вöчö мукöд уджмог.

10. Комитетсö сьöмöн видзöм вылö рöскодыс финансируйтсьö Коми Республикаса республиканскöй бюджетын урчитöм сьöм тшöт весьтö.

11. Комитет лоö юридическöй кывкутысьöн, сылöн эм печать Коми Республикаса государственнöй канпасöн да коми да роч кывъяс вылын гижöм ас нимöн, урчитöм образеца мукöд печать, штамп да бланок, Россия Федерацияса законодательство серти восьтöм тшöтъяс.

Исакова 8 753 пас